For første gang er der overskud på de kommercielle aktiviteter på Aalborg Universitet, der udspringer af forskning.

I 2007 nåede man et overskud på tre millioner kroner fra disse aktiviteter. Overskuddet kommer flere år tidligere end ventet. - Det er med stor stolthed vi kan sige, at vi er begyndt at lave en forretning ud af de idéer, der opstår blandt vores forskere, siger dekan Frede Blaabjerg fra de ingeniør-, natur- og sundhedsvidenskabelige fakulteter. Indtægterne kommer forskningsmiljøerne til gode. Ifølge Frede Blaabjerg er universitetet blevet bedre til at skabe en forretning ud af de bedste idéer. - Forskerne er også selv blevet langt mere opmærksomme på hvilke muligheder der findes, siger Frede Blaabjerg. I løbet af 2007 modtog universitetets patentkontor 62 indberetninger om opfindelser, hvilket er flere end i det hidtil bedste år, 2005. Forskerne indgik 855 aftaler med virksomheder og lignende, hvilket er en stigning på mere end 220 i forhold til året før.